Oos wes, tuis bes vir Ockie Strydom | Netwerk24
Oos wes, tuis bes vir Ockie Strydom
Deur Marizanne Kok 21 Februarie 2020 20:00
Daar is steeds 'n Strydom boaan die voorlopersbord van die Sonskynreeks se Toer-kampioenskap – maar dis nie dieselfde een as aan die einde van Donderdag se tweede ronde nie.
Ockie Strydom, wat 'n jaar gelede na die Serengeti-gholflandgoed getrek het en dus vandeesweek tuisvoordeel in die jaareindtoernooi geniet, het Vrydagmiddag by sy huis ingestap met 'n voorsprong van twee houe, danksy 'n foutlose ronde van 63 (nege houe minder as baansyfer) wat sewe voëltjies en 'n arend ingesluit het.
Ockie Strydom het 'n tweehou-voorsprong ná twee dae van die Sonskynreeks se Toer-kampioenskap.Foto: Gallo Images
Hy is op 12-onder twee houe voor die driemalige Europese wenner Brandon Stone, wat self vuurwarm was op pad na 'n 65.
Jean-Paul Strydom, wat Donderdag as die voorloper gaan slaap het, is nou drie houe terug ná 'n 69. Hy deel die derde plek met die Nelspruiter Thriston Lawrence (68).
Ockie Strydom, 'n 35-jarige Kemptonparker, het vir jare gebuk geloop onder die mantel van Sonskynreeks-strooijonker, maar verlede Augustus uiteindelik ná elf tweede plekke vir die eerste keer die wenkampie betree.
Sedertdien het hy net een top20-uitslag behaal – ironies genoeg 'n twaalfde tweede plek, by die Vodacom-toernooi by Selborne.
'n Terugkeer na die huis – vir 'n week waarin hy in sy eie bed slaap, klere uit sy eie kas haal en kos uit sy eie yskas eet – was egter net wat hy nodig gehad het vir 'n groot ommekeer.
"Dis altyd lekker om by die huis te speel," het Strydom gesê. "As ek al my sethoue oor die eerste nege van die baan gesink het, sou ek waarskynlik 'n 28 (eerder as die 33 wat hy aangeteken het) op my telkaart ingevul het.
"Ek ken die baan en ek ken die setperke, so as ek die bal na die regte plekke slaan, kry ek dit gewoonlik in die blikkie."
Ook Stone, wat die afsnypunt in vier van sy laaste ses toernooie gemis het, was hoogs ingenome met sy setwerk by Serengeti. Sy dag het vyf voëltjies oor sy eerste nege putjies en 'n arend by die agtste (sy voorlaaste putjie van die dag) opgelewer.
"Ek dink ek het (Vrydag) by meer geleenthede net een keer geset as die hele seisoen voor dit," het hy gesê. "Enige tyd wat jy 65 slaan het jy niks om oor te kla nie. Ek het die lyne (op die setperke) goed gelees en die bal 'n bietjie beter gerol. Ek het die laaste paar maande die idee gekry my bal is bang vir die donker, hulle wou net nie in die blikkie nie, so dit was lekker om die sethoue die keer te sien verdwyn."
* Die stryd om Sondag as die Sonskynreeks se geldwenner gekroon te word, het Vrydag 'n interessante wending geneem.
Net twee mans, die Standerton-boorling J.C. Ritchie en Oos-Rander Danie van Tonder, kan met die geldtitel wegstap – en Van Tonder kan net so maak as hy in die top-2 eindig en Ritchie buite die top-10.
Wel, ná 36 putjies bevind Ritchie hom in die gesamentlike 29ste plek (uit 41 spelers) ná 'n foutbesaaide 74 in die tweede ronde. Hy het vier brouhoue en 'n dubbele brouhou aangeteken, asook vier voëltjies.